કુંવરબાઈનું મામેરું કરવા ગયેલા નરસિંહ મહેતાને બરાબર કસોટીના સમયે ભગવાન કઈ રીતે સહાય કરે છે એ દૃશ્યે અને જ્યારે નરસૈંયા પર ચારિત્ર્યના, ધર્મભ્રક્ટ કરવાના આરોપ લાગે છે ત્યારે જૂનાગઢના રાજા માંડલિક દ્વારા નક્કી થયેલી સજાના સમયે કઈ રીતે ભગવાન બાજી ફેરવી નાખે છે એ દૃશ્યોએ પ્રેક્ષકોને રસતરબોળ કરી દીધા એટલું જ નહીં, છેલ્લા દૃશ્યમાં જ્યારે નરસૈંયાની જીતરૂપે ‘આજની ઘડી છે રળિયામણી’ ગીત નૃત્ય સાથે ભજવાયું ત્યારે તમામ બાળકલાકારો સહિત દરેક પાત્રને સ્ટૅન્ડિંગ ઓવેશન મળ્યું હતું. લોકો તરફથી કાર્યક્રમ પર અભિનંદનની વર્ષા વરસી. જાણીતા સાહિત્યકાર-ચિંતક -લેખક ડૉ. દિનકર જોષી સહિત કાંદિવલી એજ્યુકેશન સોસાયટીના ટ્રસ્ટીઓ અને અગ્રણી નાગરિકો આ પ્રસંગે હાજર હતા. દિનકરભાઈએ આ કાર્યક્રમની પ્રશંસા એના ગીતની પંક્તિના શબ્દોમાં જ વ્યક્ત કરતાં કહ્યું હતું કે ખરેખર આ જોયા પછી ચોક્કસ કહી શકાય કે આજની ઘડી છે રળિયામણી.